khistorydata/jeongjo-sjw-relations huggingface dataset:
정조 19년 · 목
時至出次詣明政殿版位再拜跪代致詞官代致詞曰國王某恭遇乾隆六十年正月十七日孝康慈禧貞宣徽穆惠嬪邸下柔範嗣徽篤慶長發俾熾俾昌升日恒月寶甲載周於千萬斯喜深問寢樂供含飴玉度康寧萱暉舒長千歲三呼茀祿穰穰此誠我東方莫大之慶不勝慶忭之至大提學徐有臣製進致詞訖承文院官捧致詞函授承文都提調右議政李秉模都提調跪受以授近侍近侍傳捧跪進予受之近侍對擧還置于案禮曹正郞捧箋文函跪授承文都提調都提調以次跪進予受之以授近侍還置于案濟用監官奉表裏函跪授濟用提調光恩副尉金箕性提調以次跪進予受之以授近侍還置于案竝如上儀予親行三叩頭嵩呼侍衛諸臣及在庭百官亦皆三叩頭嵩呼近侍捧致詞箋文表裏函安龍亭以出予柢迎還入小次近侍隨龍亭詣慈宮閤外以授尙傳以入箋文曰國王某恭遇乾隆六十年正月十七日孝康慈禧貞宣徽穆惠嬪邸下萱暉彌茂花甲載周寶籌添於海屋茀祿齊於阜岡此誠我東方莫大之慶不勝慶忭之至謹奉箋稱賀者某誠歡誠忭稽首稽首上言伏以我家千一有之辰諸福咸湊慈宮億萬年之祝縟儀賁成重宸彩歡三元嘉會恭惟孝康慈禧貞宣徽穆惠嬪邸下大德得壽至化嗣徽供怡悅於含飴慶篤周本支百世致婉愉於問寢福斂箕康寧九疇惟玆寶甲昌期實繼丁卯盛事洗腆孝養睠知年之同情喜懼深心謂此日之可愛肆擧嵩呼之禮益迓川至之休伏念某誠篤三朝養備千乘瞻萱暉之方舒俾昌俾熾頌春齡之難老載忭載欣無任望天仰聖激切屛營之至謹奉箋稱賀以聞大提學徐有臣製進近侍還至明政殿階上予出次詣版位跪近侍復命予再拜還入小次○受賀時至出次乘輿詣明政殿陞座百官以下稱慶陳賀如儀宣敎頒赦頒敎文曰百祥鼎臻履景運於綿曆五慶咸湊賁彝典於闡徽載擧縟儀誕敷綸誥竊惟我太母懿範允邁古哲后徽猷黃裳配乾極之尊祥膺星㜈彤管著臨壼之德頌播女堯在先朝克贊文謨而今日寔荷慈覆萬世之宗祊永鞏保佑寡躬十行之徽札誕宣扶植大義肆皇天降遒百之祿迺聖壽躋望六之期玉度愈康長樂之萬年齊祝寶薵彌邵大衍之一策新添膺景貺之如川符先甲稱慶之會顒輿情於畵日矧小子崇奉之忱猗閟宮盛德之難名自儲闈令聞之夙著備宵駕而翼克遵周文王三朝望雲輧而皇皇實邁滕世子五月軍國機務之代理允矣日月重華盤孟帳壁之有銘大哉天地洪度甲午之筵敎昭揭於戲不忘翼子之燕謨永垂俾昌而熾迨舊甲幸値維卯又誕辰乃屆建寅一淸之昌期載周緬惟是年是月千乘之孝養靡洎詎堪此時此懷惟我家荐至之休罔非眷佑之攸篤嗟昊天欲報之德政合情文之加隆亦粵慈宮思齊京室陰功丕贊於舜攝化洽家邦積慶光啓於文孫祥叶日月玆以知年之喜益篤愛日之誠左右就養之無方情自切於愉婉前後揄揚之未盡恩曷報於劬勞方山祝騰萬億於千而海籌儼六旬有一璇杓呈瑞仰萱暉之彌長寶曜增光猗花甲之重屆符至德於博厚悠久九五福一曰之休嗣徽音於莊烈仁元四百年三有之慶養親莫若養志非昧謙挹之衷得壽其必得名宜盡賁隆之美顧予二紀在御寔是諸慶餘庥奉慈歡而導太和獲迓申命承天休而撫熙運敢曰已治敬德爲祈永之要惕一念於無逸人瑞著錫福之驗幸萬民之共躋連年賓批之敷心縱咈群籲同日庭賀之飾喜式遵彝章乃於本年正月十六日加上睿順聖哲莊僖惠徽翼烈明宣王大妃殿下尊號曰綏敬十七日追上思悼綏德敦慶弘仁景祉莊獻世子邸下尊號曰章倫隆範基命彰休加上孝康慈禧貞宣惠嬪邸下尊號曰徽穆于殿于宮頌萬壽而奉册盡情盡禮薦八字而揚徽煥其文而鏤玉書金播之詩而被絃越石循擧國大同之願竊幸慈心之勉回闡在天於昭之光然後孺慕之少殿惟玆臨殿受賀之擧亦出賁勸述事之方今天其命歷年奚但一人之有慶每歲願如此日嘉與四方而同休遂推興孝之仁爰及肆宥之典自本月十七日昧爽以前除謀反大逆謀反子孫謀殺敺罵祖父母父母妻妾謀殺夫奴婢謀殺主謀故殺人魘魅蠱毒關係國家綱常贓汚强竊盜外雜犯死罪以下徒流付處安置充軍已至配所未至配所已發覺未發覺已決正未決正咸宥除之敢以宥旨前事相告言者以其罪罪之在官者各加一資資窮者代加於戲融融協氣之旁達沐至化於惠雨和風袞袞吉慶之連綿躋斯世於春臺壽域故玆敎示想宜知悉藝文提學李秉鼎製進禮畢乘輿由永淸門還內受閣臣進箋仍命館學諸生進箋于明政門外時百官合班陳賀于明政殿庭
정조 19년 · 강
上號都監都提調以下玉册文樂章文製述官册寶印篆書寫官及景慕宮親享時諸執事施賞有差
정조 19년 · 목
敎曰王大妃殿加上尊號都監景慕宮追上尊號都監惠慶宮加上尊號都監都提調以下書啓○敎曰殿宮上尊號時景慕宮親享時如入侍執事諸臣及獻官諸執事以下諸如此之類不入於都監別單而庚申丁卯壬辰等年前例之應受賞典者竝書啓○敎曰慈殿加上尊號景慕宮追上尊號慈宮加上尊號都監都提調領中樞府事蔡濟恭鞍具馬一匹面給提調戶曹判書沈頤之禮曹判書閔鍾顯行副司直李得臣行成均館大司成李家煥都廳副司果權坪丁若鏞竝加資而戶判則以推恩已爲加資熟馬一匹代給郞廳戶曹正郞鄭東敎禮曹正郞金乃默工曺佐郞徐季修副司果沈逵曹翬振韓百源竝陞敍監造官副司正李柱溟權太應金相穆權思浩禹成謨副司勇朴宗羽別工作監役官鄭致愚竝陞六別看役前縣監丁遇泰加資前五衛將姜世重前主簿金啓重竝邊將除授今番賞典庚申丁卯例比近例簡約惟壬辰例最多皆依壬辰年例爲之其餘寫字官畵員計士錄事員役工匠等分等令該曹米布施賞領役部將及忠贊衛令該曹考例施賞左通禮李廷顯右通禮申光河亦依壬辰例加資贊儀李昌郁特爲加資東西唱引儀崔珽金東覽旣經察訪守令調用日官及禮貌官等壬辰年雖無前例而今年慶禮宜有拔例日官池日賓李廷馥相當職調用禮貌官許㬘趙德數竝兒馬一匹賜給敎曰慈殿加上尊號時玉册文製述官右議政李秉模熟馬一匹面給册寶書寫官行副司直趙宗鉉昌城尉黃仁點竝加資資窮者代給熟馬樂章文製述官行副司直鄭昌順半熟馬一匹賜給捧册寶官司僕正尹光普等各兒馬一匹賜給擧案褥席執事司僕主簿魚在沿等各加一資資窮者代加奏時官高品付料員役考例施賞典樂令該衙門高品付料工人如有不入於先下賞典者令該曹一體施賞○敎曰景慕宮追上尊號親上册寶及親享時玉册文製述官右議政李秉模熟馬一匹面給書寫官行副司直徐有防金印篆文書寫官行副司直尹師國竝加資樂章文製述官行副司直李秉鼎半熟馬一匹賜給亞獻官行判中樞府事金憙終獻官右議政李秉模熟馬一匹賜給進幣瓚爵官吏曹判書徐鼎修薦俎官戶曹判書沈頤之奠幣瓚爵官吏曹參議韓晚裕禮儀使禮曹判書閔鍾顯亦依壬辰年例竝熟馬一匹賜給上册印時及親享時堂上執禮行副司直尹行恁半熟馬一匹賜給上册印時堂下執禮校理鄭東觀親享時堂下執禮軍資正李肇源竝半熟馬一匹賜給典祀官奉常正吳泰賢親享時大祝副司果任希存依昨年例加資出納主大祝副司果成德雨讀册印官軍資正李肇源修撰金熙朝亦依壬辰年例加資捧册印官副司果金銑等各兒馬一匹賜給擧案褥席執事各加一資資窮者代加本宮都提調領議政洪樂性熟馬一匹面給提調行司直鄭昌順半熟馬一匹賜給宮司令元在明及令洪樂綏直長趙鎭宣竝依昨年例四品職或陞六已陞六者陞敍執尊齋祝祭監閣臣承旨等亦依昨年例各兒馬一匹賜給入侍史官協律郞掌牲令捧俎官盥爵洗位執事贊謁者等各加一資資窮者代加代致詞官兼引儀尹夔欽亦依壬辰年例陞六太廟本宮事知守僕通禮院書員陳興基禮曹儀節次知書吏安日得竝依例帖加成給資窮者米布從優題給其餘守僕等本宮員役等令該曹米布分等題給奏時官一人之禁漏兼敎授大門部將之陞六亦依昨年例爲之禁漏官吏禮曹通禮院下人政院禮房書吏典樂佾舞工人等令該曹考例分等施賞○敎曰慈宮加上尊號時玉册文製述官行副司直具庠熟馬一匹面給册印書寫官行副司直權▣光恩副尉金箕性竝加資資窮者代給熟馬樂章文製述官禮曹判書閔鍾顯半熟馬一匹賜給捧册印官兵曹正郞洪樂游等各兒馬一匹賜給擧案褥執事副司果洪守榮等各加一資資窮者代加奏時官高品付料員役考例施賞典樂令該衙門高品付料工人如有不入於先下賞典者令該曹一體施賞○敎曰慈殿親上册寶時對擧承旨李晚秀洪仁浩竝加資○敎曰景慕宮親上册印時對擧承旨洪義榮姜彝正竝加資○敎曰慈宮親上册印時對擧承旨金履翼李益運竝加資○敎曰尙傳中官金德九加資資窮者熟馬一匹面給册寶印長番內官差備半熟馬帖一隻出入番內官兒馬帖一隻王大妃殿惠慶宮承傳色承言色內官半熟馬帖一隻出入番內官司鑰各兒馬帖一隻賜給其餘掖隸等依別單判下施賞○敎曰今番賞典一人雖兼數事毋得疊受
정조 19년 · 강
命文臣侍從以上武臣三品閫帥以上蔭官三品準職以上六十一歲人各加一資貢市人泮人之減遺在蠲徭役竝依昨年例爲之各邑鎭驛舊還最久一年條各邑拯劣米最久年條竝蕩減
정조 19년 · 목
敎曰今年卽慈宮周甲之歲也五慶咸湊於此歲此誠千載難逢之慶會也禮擧進册誠伸祝嵩此時予心之歡欣忭幸何以容喩昨年歲首稱賀也猶以推恩爲廣慶之方況此歲此時乎文臣侍從以上武臣三品閫帥以上蔭官三品準職以上年六十一歲人各加一資皆令今日謝恩於殿庭而推恩卽及老中一事施惠尤屬於廣慶使中外民庶偕知此歲此時而前秋十行之綸亦不以爲不踐其言則諴小民在此其所示意豈可踰日京而貢市人泮人之舊遺在蕩減及蠲除徭役一依昨年例爲之外而各邑鎭驛舊還最久一年條拯劣米各邑最久年條竝蕩減事分付京外仍令政院下諭道臣居留之臣
정조 19년 · 강
命印差備官洪後榮洪赫事過後拿處
정조 19년 · 목
册寶陪出時不立班次落後出去也
정조 19년 · 강
命昨今傳敎中拿處人竝分揀
정조 19년 · 강
遞都承旨洪明浩以洪義榮陞付尋遞以黃昇源代之前望也
정조 19년 · 목
敎曰都承旨許遞前望單子入之待下批牌招先入侍後謝恩仍以洪義榮批下○因行都承旨洪義榮牌不進推考傳旨敎以係是蔭承旨旣有故判書尹東晢下批後許遞之例許遞
정조 19년 · 강
遞承旨金履翼李益運姜彝正以李相璜李儒慶南公轍代之竝前望也
정조 19년 · 목
敎曰行左副承旨金履翼行右副承旨李益運行同副承旨姜彝正格例所在有難行公竝許遞前望單子入之待下批牌招先入侍後謝恩
정조 19년 · 강
命百官加下批政事當日入侍爲之
정조 19년 · 목
敎曰政官牌招百官加下批政事當日入侍爲之今番賞典皆令此政擧行
정조 19년 · 강
以沈煥之爲吏曹參判前望也
정조 19년 · 목
敎曰吏曹參判前望單子入之待下批牌招今日親政時同爲參政
정조 19년 · 강
命推恩人中有罪名者勿拘下批壽職推恩人同僉樞隨品加設擬入
정조 19년 · 강
命李廷顯特加通政任希存丁若鏞亞長擬入
정조 19년 · 목
吏批啓言大祝任希存未及資窮又未經準職左通禮李廷顯雖已經準職未及資窮都廳丁若鏞雖已資窮未經準職又在居中中何以爲之敎以李廷顯旣經準職特爲下批任希存丁若鏞今日政亞長闕擬入
정조 19년 · 강
有政吏曹判書徐鼎修參議韓晩裕兵曹判書金載瓚進
정조 19년 · 목
以鄭毅祚爲掌令金孝秀爲持平李時秀爲工曹判書洪大協李文會爲分承旨承旨李晩秀洪仁浩竝加嘉善承旨洪義榮加嘉義承旨姜彝正金履翼李益運加嘉善戶曹判書沈頤之加崇政完川君李明奎加資憲行副司直李祖源大司憲李鼎揆行副司直鄭煥猷徐有臣加嘉義楊州牧使韓光近行副司直李太亨林道浩鄭履玉行副護軍李大永姜膺煥申大偀加嘉善副司果沈鏗崔鎭夏朔寧郡守韓德厚副司果柳憲周趙恪金履鐸加通政前府使鄭東愼加嘉善前持平崔守魯前司諫高廷憲前縣監金聖準加通政以李太亨林道浩鄭履玉李大永姜應煥申大偀鄭東愼爲同知沈鏗柳憲周趙恪金履鐸崔鎭夏崔守魯爲僉知太亨以下竝新資也以李柱溟權太應金相穆權思浩禹成謨朴宗羽鄭致愚單付副司果柱溟以下竝出六也再政以任希存爲司諫李遇濟爲修撰禮曹判書閔鍾顯行副司直李得臣徐有防尹師國權▣加正憲司直趙宗鉉加崇政大司成李家煥加嘉義副司果權坪奉常正吳泰賢副司果成德雨軍資正李肇源副修撰金熙朝左通禮李廷顯右通禮申光河贊儀李昌郁加通政別看役丁遇泰加嘉義廣陵君烻加興祿中官文鳳億加崇祿中官劉仁獐加崇政烻以下竝百官加親授
정조 19년 · 강
遞司諫任希存以丁若鏞代之崔重圭爲持平竝前望也
정조 19년 · 목
敎曰未肅拜司諫許遞前望單子入之
정조 19년 · 강
命金吾赦典分秩令次堂擧行
정조 19년 · 목
判堂李坤病未擧行也
정조 19년 · 강
命昨日施惠傳敎以釐正本下諭行會
정조 19년 · 목
敎曰昨日施惠傳敎中貢巿人泮人舊遺在蕩減及蠲除徭役下添書一依昨年例爲之七字頒布而行禮時小次呼寫之際以致文勢之脫漏更令該承宣該有司堂上卽以釐正本下諭行會
정조 19년 · 강
召見義州府尹沈晉賢于重熙堂
정조 19년 · 강
遞吏曹參判沈煥之
정조 19년 · 목
情勢宜欲一伸也
정조 19년 · 강
召見奉朝賀金鍾秀于誠正閣
정조 19년 · 목
敎曰廾日以前當住城外云入侍事傳諭於金奉朝賀
정조 19년 · 강
判府事金憙右議政李秉模箚辭錫馬之典賜批
정조 19년 · 목
批以慶禮順成歡幸萬萬錫馬之命此是常典卿須安心領受仍命遣史官傳諭
정조 19년 · 강
司直趙宗鉉李得臣大司成李家煥疏辭新資賜例批
정조 19년 · 강
判下赦典于吏兵曹
정조 19년 · 목
敎曰前牧使趙宅鎭前縣監李潤瑞林最遠前郡守尹昇東權逴兪漢雋前府使曺允精李雲祜李喜大宋迪中李時菡前牧使李趾采前察訪崔逵翰李英耆金獻行崔慶裕前監察李龍柱前縣監金在明尹東秀南鶴玄尹載五鄭鳳祥權䘩李成鎭李元采成彥檝前縣令趙光存朴龍源前假注書洪命周前判官沈鉁洪彝浩前學正文鳳歧前持平李基慶崔守魯姜克成前副奉事閔致和前大司諫李敬一李喆模前獻納李貞運幷敍用前奉事洪樂正前主簿金載遂前府使梁成龜前副修撰韓光植幷給牒敍用前縣監朴英源朴行胤前守奉官李惟榦前守衛官鄭漢喆前參奉尹永復居下蕩滌丹城縣監李榮祚熊川縣監金忠國堤川縣監朴休源籃浦縣監申在德綾州牧使趙翼鉉扶安縣監李福潤長水縣監宋彙敏同福縣監沈鳳錫利城縣監姜善鎭高城郡守洪樂舜洪川縣監崔昌迪前府使盧尙樞柳甲基具明遠安奇察訪金思卨幽谷察訪李彙遂安郡守朴思弼博川郡守金宗淳蔚山府使李義逸宗廟令柳謐居中竝蕩滌前佐郞蔡弘直前郡守朴聖集前縣監成夏鎭韓興裕前府使尹範敍徐有龍前都事鄭有淳則典祀官李運行前兼春秋安經心金錫泰前郡守李命瑀竝蕩滌敍用前參奉鄭運耆前府使金履容前郡守田佐顯竝減一等前萬戶柳東興南允尙金章垕林聖澤吳光勳前別將黃翼顯前護軍朴茂盛金履慶張翼瑞林百春前僉使金孟吉竝敍用前僉使池得龜韓聖欽李世郁李仁昌金理一邊興瑞崔廷喆張平申在寬郭命夏金寅喆前萬戶朴文昌文斗弘車碩祿李弘澤金鼎亨金文郁梁漢彪李彥豐黃河潤朴枝茂申繼興李載大白宗海李孝得崔鳳岡康漢淵崔碩良黃致範金宗喆申光赫前別將李宗郁丁光喆韓昌愈前權管成相益李東漢梁錫南錫祐金祥麟尹景國金重淵李成存金聲振前護軍高廷憲前司直趙錫晦李宗燮李龜雲崔鎭夏李益洙鄭宅東李廷璞前司果趙弘鎭李之耼趙德潤丁若鏞邊景祐金驥粲金若鍊康聖翊前哨官李鎭國李潤度姜道彬李重晉劉寬澤朴有豐李枝默曹漢星鄭翊周崔齊一金聲哲前營將吳徹常竝蕩滌前僉使黃致郁柳孝遠李弘逵金昌仁前備邊郞尹益儉李勉植竝蕩滌敍用前萬戶具命德減一等
정조 19년 · 목
因金吾未及拿來罪人赦單子敎以林鵬翰權尙禧金弘道沈鏔放因保放罪人赦單子敎以崔廷岳徐有和柳鎭爀鄭東愼放因放逐鄕里罪人赦單子敎以尹範敍放因未至配所罪人赦單子敎以金魯直放因保囚罪人赦單子敎以鄭取善放
정조 19년 · 강
命放歸田里罪人國榮釐拔於金吾赦單朴廷爀在簡放有喆煥周後樂聖中韓采東彬瑓㻋驥顯朱炯魯徒流案抹去
정조 19년 · 목
因金吾放歸田里身死未蒙放罪人赦單子敎以國榮歸還異於放逐尙在禁府赦文書格例不然自有臺啓則無關於此文書卿等依此知悉此後釐正因定配身死未蒙放罪人赦單子敎以朴廷爀放有喆坐律竄死豈可久置鬼錄中徒流案抹去煥周應坐外被謫而死者徒流案抹去後樂生前不爲加刑何靳於死後徒流案抹去聖中徒流案抹去韓采不足道徒流案抹去東彬亦不足道徒流案抹去在簡若非道死豈不生還乎與拿問得情發配有間當此大霈豈可置之未決之中放瑓不過坐律則物故自當爻周特因出於囚供尙在赦文書中不足責依應坐定配人物故例徒流案抹去事分付驥顯死後何必追理生前事乎徒流案抹去㻋與瑓無異一依應坐物故施行抹去朱炯魯無足責抹去
정조 19년 · 강
遞差承旨黃昇源洪仁浩李相璜李儒慶
정조 19년 · 목
政院以物故劇逆之竝入赦典聯啓請寢敎曰覆逆過矣況院議乎當該承旨幷遞差新資旣多政官牌招開政差出
정조 19년 · 강
有政吏曹參議判書徐鼎修韓晚裕進
정조 19년 · 목
以任希存成德雨李肇源爲承旨權坪丁若鏞吳泰賢任希存成德雨李肇源竝新通也黃昇源爲吏曹參判申禹相爲司諫
정조 19년 · 강
以沈煥之爲承旨前望也
정조 19년 · 강
命會寧開巿完畢咨文龍川漂民出送回咨依例撰出下送于灣府
정조 19년 · 목
備邊司啓言會寧開巿旣已完畢令槐院撰出咨文別定禁軍騎撥下送于灣府以爲傳致北京之地允之承文院啓言龍川漂民出送事盛京禮部咨文出來矣以前頭使行奉表稱謝之意撰出回咨下送灣府以爲轉致之地日食月食亦已事過禮部回咨請依例撰出同爲齎送允之
정조 19년 · 목
該留守狀請春操令廟堂稟旨分付敎以停操事回諭
정조 19년 · 강
校理鄭東觀趙德潤副校理洪秀晚修撰鄭履綏副修撰朴吉源聯箚賜批
정조 19년 · 목
箚略曰臣等伏見金吾赦單下者相顧憂歎之至今玆徒流案所載諸賊無非劇惡大憝凶逆餘孼則顯戮未加陰誅先及者尙切輿情之憤惋而有此或放或抹去之命此何事也蓋遇慶赦宥乃是尋常罪累之或流或配者也夫豈有陰護亂本身犯惡逆之如一二劇賊而乃反擬議於赦典之理哉伏乞今番赦典中劇逆凶孼之混被宥典者一幷收還批以皆有斟量者所請不允
정조 19년 · 강
詣景慕宮展拜奉安册寶
정조 19년 · 목
敎曰行禮在再明而慈殿宮所御處所修改之役今日當往審由逌瞻門展拜景慕宮該房知悉○具翼善冠袞龍袍乘輿出永淸門弘化門入逌瞻門至齋室門外降輿入齋室仍周審慈殿慈宮所御處帷帳排設少頃詣版位行禮陞詣宮內奉審訖奉安玉册金印于東西册印欌還入齋室召見定例堂上出齋室門外乘輿出逌瞻門入弘化門永淸門還內
정조 19년 · 강
以李元八爲奉常判官口傳也
정조 19년 · 목
該寺提調徐有防啓言本寺久任郞廳有明日來待之命判官有闕代請令該曹口傳差出允之
정조 19년 · 강
承旨南公轍上疏乞與院議啓辭諸承旨同被譴何還給仍命牌招
정조 19년 · 강
命再明日動駕時軍兵擧行節目改磨鍊以入
정조 19년 · 목
敎曰再明日擧動時御營留陣大將及禁衛大將皆以後廂隨駕事分付馬步軍札駐信地依宣傳官口傳下敎擧行而訓局後廂軍禁將率領還宮時訓將率領禁將則率領先廂軍兵爲後廂幷除標信擧行兵曹節目改磨鍊以入事分付○敎曰再明日動駕時禁將率前排旗鼓京標下軍與御營留陣大將洞口外南路合幷札駐事分付柢迎大次當於廣禮橋南邊爲之禁衛騎士別將率領廣禮橋北邊大次後結陣事分付
정조 19년 · 강
命再明日隨駕百官柢迎節次令政府樞府預爲知悉俾無紛雜之弊
정조 19년 · 목
敎曰大駕隨駕百官柢迎版位前東西分班柢迎慈殿隨駕百官隨駕至洞口外合班於大駕隨駕百官柢迎慈宮隨駕百官依慈殿隨駕百官例爲之還宮時則殿宮隨駕百官先就於義洞口外柢迎後隨駕事令議政府中樞府預爲知悉俾無紛雜之弊
정조 19년 · 강
領議政洪樂性箚辭錫馬之典賜批
정조 19년 · 목
批以大禮順成慶幸歡喜錫馬之典出於重其事之意卿其安心領受仍命遣史官傳諭
정조 19년 · 강
司直徐有防禮曹判書閔鍾顯承旨李晚秀疏辭新資賜例批
정조 19년 · 강
江華留守曺允大疏陳父病乞遞賜例批
정조 19년 · 강
以李致中徐秉德爲分都總管口傳也
정조 19년 · 강
遞差大司憲李鼎揆大司諫李殷模執義崔烜司諫申萬相掌令鄭毅祚獻納尹行直正言張錫胤金熙華校理鄭東觀趙德潤副校理洪秀晚修撰鄭履綏朴吉源
정조 19년 · 목
政院啓言校理趙德潤修撰朴吉源陳疏徑出原疏才已退却而此與無端徑出有異請推考仍卽牌招敎以此時何敢瀆擾與未承批僚官及兩司幷遞差
정조 19년 · 강
重推承旨李晩秀遞南公轍成德雨以洪仁浩李益運代之前望也
정조 19년 · 목
敎曰動駕隔日擧行浩多之時敢以右位取便申退出去萬萬駭然行左承旨李晩秀爲先從重推考牌招入直旣非右位則尤爲駭然右承旨南公轍爲先遞差其代前望單子入之待開門牌招察任又敎曰右副承旨成德雨聞其眼病勢難承書傳敎云許遞前望單子入之待下批牌招察任雖是行左副動駕前無敢以格例違牌事嚴飭
정조 19년 · 강
命毆打內醫女之院隸刑配勿論
정조 19년 · 목
內醫院啓言本院醫女出入差備事體自別況上號都監肄習等節尤係莫重而日前政院使令輩毆打醫女春雲傷處狠籍請不能檢飭之注書從重推考院隸令攸司査出嚴刑遠配敎以所爲雖痛駭係是宥旨前事自可勿論若於赦前草記則豈不依施乎
정조 19년 · 강
兩司聯箚賜批大司憲李鼎揆大司諫李殷模執義崔烜司諫申禹相掌令鄭毅祚持平崔重圭獻納尹行直正言張錫胤金熙華
정조 19년 · 목
箚略曰卽伏見傳敎之下金吾者有物故諸罪人或放或抹之命臣等聚首愕眙竊不勝憂憤之至噫嘻勞賊窮天極地之罪惡已悉於合辭之臚列今無容架疊而惟其沮過大計潛圖國脈之罪已是亘萬古所無之極逆大憝只緣鬼誅先及顯戮未加神人之憤痛厥惟久矣逮夫逆復正法之後逆節益著輿憤愈激孥籍之請尙未蒙允刑政之失已無可言至若一二凶賊之陰護亂本身犯惡逆者論其情節萬戮猶輕亦不可混入於赦典而其餘有喆煥周後樂聖中韓采東彬㻋瑓朱絧魯等諸賊或有負犯至重者或有干連甚緊者身雖已故罪固自如而殆若尋常罪犯遇赦蒙宥者然義理之晦塞隄防之不嚴誠非細故臣等當此慶會之無前獲覩霈澤之旁流非不知我聖上好生之至意而竊伏念不可撓屈者王法也不可違咈者輿憤也慶年大赦卽等閑罪謫之類也凶如此等諸賊逆如此等諸賊而一朝酌處有此疏決之擧揆以刑政寧有是耶噫彼諸賊俱是罔赦之極逆其身則已被陰誅其名則尙在丹書王朝鈇鉞雖稽追施之典王府關石猶有可徵之文垂之天下後世莫不記其名而知其罪亂賊有所懲畏矣今以萬古難貸之惡混蒙千載特霈之恩臣等竊恐王綱由是而漸壞民彝由是而浸斁伏乞聖明特加三思亟寢成命焉且伏念承宣身居惟允之地目見非常之擧齊聲覆難顧其職分而竝下遞差之命亦豈非處分之過中者乎伏願亟命收還以光聖德焉批以不允
정조 19년 · 강
修撰李遇濟上疏賜批
정조 19년 · 목
疏略曰逆節無間於死生國法莫嚴於隄防則今者物故諸賊之處分何爲此萬萬非常之擧也噫嘻金吾徒流案之所載諸賊莫非千古所無之(刀削)逆節陰護亂本之凶謀神人之所共誅也天地之所不容也而王章久屈鬼誅先加追律莫施於斬尸輿情尙鬱於腐心雖今慶禮纔訖大霈旁流此等劇賊此等凶孼豈可擬議於赦典而今殿下或放或抹之命有若尋常罪犯之遇赦蒙宥者然古今天下寧有是哉義理之晦塞去益甚矣(刀削)世道靡所底定思之及此豈不大可澟然而寒心也哉忠情所激終難泯默玆敢略控愚見仰瀆崇嚴伏乞更加三思所下傳敎一倂還寢俾義理明而隄防嚴焉至於諸承宣之院啓固其職也而乃反罪之母或有欠於古聖人如流之德弗咈之道乎亦願亟收成命以光聖德焉批以不允
정조 19년 · 강
行景慕宮正朝祭還至明政殿行祈穀大祭受誓戒
정조 19년 · 목
時至具冕服詣版位行再拜禮詣盥洗位盥手詣神位前三上香奠幣進幣爵酒官吏曹判書徐鼎修奠幣爵酒官吏曹參議韓晚裕行酌獻禮大祝副校理洪秀晚讀祝文訖行飮福禮望爎禮禮畢還入齋室少頃乘輿出宮門至觀旂橋降輿陞輿入弘化門明政門詣明政殿降輿陞座祭官及宗親文武百官入庭行禮讀誓文官吏曹判書徐鼎修讀誓文訖祭官以下行禮如初乘輿入永淸門還內
정조 19년 · 강
詣眞殿行展拜禮仍行茶禮
정조 19년 · 강
遣吏郞摘奸諸執事淸齋輿否
정조 19년 · 강
命景慕宮直長趙鎭宣仍其窠權作令
정조 19년 · 목
敎曰昨日展拜出宮時有吏判入侍之命而尙不知委注書事極爲駭然査實以啓入侍之命猶遺漏況筵敎乎今番上號時以宮司出六入直長趙鎭宣仍其窠權作令今日政單付權作令諸人依前下敎外職前勿爲移擬以爲久任之地事亦爲分付
정조 19년 · 강
領府事蔡濟恭箚辭錫馬之典賜批
정조 19년 · 목
箚略曰臣少不猶人況今已耄都監總察之役初不當擬議而乃殿下以臣之軀殼猶可備數於人擧而畀之是幸是榮趋赴惟謹若其事役之利成實卽僚匠屬亦能感動於殿下之至孝至誠有以盡心之致臣何嘗有毫分可紀之勞乎及夫大禮甫畢鞍具天駟先降於臣以臣辭受之義顧安敢無其功而安其賜乎所謂賞者有功而不可不報也有勞而不可不酬也顧名思義臣未有一分近似若以控辭之或近已套竝與此而已之則是不知有廉愧者也伏乞亟命收還成命批以玉牒金章親上於吉日中心慶幸萬倍卿等以卿精力之過於人擧以畀之以都監總察之任若其事役之順成實惟卿等盡心之致鞍具上駟之先及於卿亦出於飾慶之心而以賞爲名賞不稱勞若是控辭無或近於卿所謂已套耶母曰收還只可安心仍命遣史官傳諭
정조 19년 · 목
敎曰明日殿宮動駕後擧行則必多窘速今日當由逌瞻門詣景慕宮待果品先爲陳設後還宮軍兵皆依昨今例擧行侍衛只兵曹總府人直堂上隨駕出宮內門路永淸門爲之○具翼善冠袞龍袍乘輿出明政門弘化門入逌瞻門至齋室門外降輿入齋室仍請板位行禮陞詣宮內奉審陳設果品訖還齋室少頃出齋室門外乘輿出逌瞻門入弘化門永淸門還內
정조 19년 · 강
有政吏曺判書徐鼎修參判黃昇源參議韓晩裕進
정조 19년 · 목
以金履禧爲大司憲朴基正爲大司諫柳雲羽爲執義鄭景祚爲司諫姜文會爲掌令李重蓮爲持平沈銖爲獻納洪樂敏申絢爲正言尹序東張至顯爲校理李貞運爲副校理尹行直爲修撰徐有鍊爲副校理
정조 19년 · 강
遞分都總管徐秉德以具庠代之口傳也
정조 19년 · 강
命明日動駕時勿禁道路觀光人
정조 19년 · 목
敎曰明日擧動時屛門把守置之道路觀光人勿禁事分付漢城府及隨駕各該營門
정조 19년 · 강
命注書鄭文始拿問嚴處
정조 19년 · 목
政院啓言問于注書鄭文始處則以爲臣親承吏曹判書徐鼎修入侍之命招致該吏使之入侍則未及來待故卽爲入來之意更爲分付而臣之不能詳明知委以致吏判之不卽待令有此問啓之命惶懍震越罔知攸對云矣敎以當該注書事過後令該府拿問嚴處
정조 19년 · 목
具翼善冠袞龍袍乘輿出永淸門至明政門外降輿乘輦出弘化門由梨峴至宮大門外降輦乘輿入齋室改具冕服詣版位行禮陞詣宮內奉審訖還入齋室
정조 19년 · 강
慈殿慈宮內殿詣景慕宮行奠酌禮
정조 19년 · 목
慈殿乘輦由壽靜門慈宮乘輦由永淸門內殿乘輦由宣化門出弘化門由梨峴路輦輿將至予具翼善冠袞龍袍乘輿出齋室詣廣禮橋南大次慈殿慈宮駕過宮洞口時出版位柢迎百官分東西柢迎慈殿慈宮內殿入宮大門降輦入齋室後子乘輿入齋室尙寢設慈殿褥位於宮內當中慈宮版位於階上當中予之版位於前庭道東內殿版位於前庭道西設命婦拜位於內殿版位後司贊位於東階上典贊位於東階下設香爐香盒竝燭於神位前次設禮饌尊罍前一刻內命婦具禮服入就位尙儀就齋室前跪啓中嚴少頃又啓外辦慈宮具翟衣加首餙以出尙宮前導由東階陞詣版位北向立予具冕服以出尙宮跪啓請執圭女官跪進圭予執圭尙宮前導詣版位北向立內殿具翟衣加首餙以出尙宮前導詣版位北向立司贊曰再拜典贊唱鞠躬再拜興平身慈宮行再拜禮予行再拜禮內殿行再拜禮奠酌禮時至尙儀就齋室前跪啓中嚴內命婦入就龕室捧出神主設於座尙儀跪啓外辦慈殿具翟衣加首餙以出尙宮跪啓請乘輿慈殿乘輿尙宮前導至降輿所尙宮跪啓請降輿慈殿降輿尙宮前導由正階正門陞詣裖位北向立尙宮止於戶外司贊曰再拜典贊唱鞠躬再拜興平身慈宮行再拜禮予行再拜禮內殿行再拜禮內命婦陞詣宮內各捧香爐香盒跪進尙儀啓請三上香慈殿三上香內命婦奠爐于案內命婦酌酒跪進尙儀啓請執爵奠爵慈殿執爵授內命婦奠于神位前祭品造果二十器內中朴桂四坐樂果二坐饅頭果二坐紅散子二坐白散子二坐茶食果二坐紅漢果一坐白漢果一坐紅义手果一坐白义手果一坐紅梅花散子一坐白梅花散子一坐茶味二十器內軟沙果一器銀正果一器紅梅花乾正一器白梅花乾正一器黃梅花乾正一器栢子乾正一器荏子乾正一器太末乾正一器紅細强飯乾正一器白細强飯乾正一器小朴桂一器竹葉果一器薪小果一器栗茶食一器五味子茶食一器松花茶食一器黑荏子茶食一器太末茶食一器肉茶食一器栗卵棗卵生薑片栢子片煎藥山藥片共一器實果二十器內栗黃一器榧子一器榛子一器松栢子一器大棗一器胡桃一器銀杏一器蹲柹一器倭柑子一器柚子一器石榴一器生梨一器龍眼荔芰共一器蜜棗八寶糖氷糖門冬糖胡桃糖靑梅糖乾葡萄共一器砂糖橘餠共一器五花糖雜糖共一器天門冬正果麥門冬正果冬瓜正果白冬瓜正果蓮根正果桔梗正果生梨正果山査正果木瓜正果共一器山査煎大棗煎木瓜煎共一器生梨水正果一器乾杮水正果一器餠七器內白豆雜果粘甑餠炒豆粘甑餠菉豆粘甑餠石茸粘甑餠共一器菉豆雜果靑艾甑餠辛甘菜雪糕餠密雪糕餠石茸雜果餠共一器大棗自朴餠甘苔自朴餠彬煮共一器海衣煎山蔘軟山蔘共一器石茸團子雜果餠共一器栢子景團雜果艾景團共一器山餠松餠共一器于南十四器內全鰒炒生鮮炒共一器海蔘煎紅蛤煎共一器生鰒煎油魚生蛤煎共一器羘煎油魚肝煎油魚共一器生雉煎牛骨煎共一器片肉猪肉共一器山猪煎牛足煎共一器鷄卵煎鶉鳥煎共一器猪蒸器魚饅頭骨饅頭羘饅頭卵饅頭石茸饅頭共一器生鰒於音生蛤於音生鮮於音黃肉於音共一器生鰒膾生蛤膾共一器羘膾太豆膾千葉膾共一器袺梗蘿葍菽菜靑瓜水芹古菲菁筍朴古之辛甘菜蔈古昆布共一器醢一器切肉一器生鮮炙羘炙肝炙生雉炙共一器湯十器內搥鰒湯一器羘湯一器生稚湯一器悅口資湯一器鷄湯一器牛足湯一器生鮮煎湯一器猪頭湯一器生鰒湯一器牛骨湯一器麪一器饅頭一器湯餠一器淸一器芥子一器醋醬一器以上一百器司贊曰再拜典贊唱鞠躬再拜興平身慈宮行再拜禮予行再拜禮內殿行再拜禮尙儀進詣戶外跪啓禮畢慈殿由正門出尙宮前導至乘輿所跪啓請乘輿慈殿乘輿尙宮前導至齋室前跪啓請降輿慈殿降輿入齋室慈宮由東階降尙宮前導入齋室尙儀跪啓請釋圭予釋圭女官跪受圭尙宮前導入齋室尙宮導內殿入齋室內命婦納神主闔戶以降乃退
정조 19년 · 강
命兵曹參議尹長烈參知閔昌爀遞差佐郞李光鉉拿處
정조 19년 · 목
以侍衛先入宮門也
정조 19년 · 목
予於是日有膈候政院啓言藥房都提調洪樂性提調徐有防副提調沈煥之爲承候來詣請對矣敎以退去又啓言時原任閣臣爲承候來詣請對矣敎以退去又啓言藥房都提調洪樂性提調徐有防副提調沈煥之雖伏承退去之命下情轉益焦迫更爲來詣請對矣敎以退去又啓言時原任閣臣雖伏承退去之命下情轉益焦迫更爲請對矣敎以退去又啓言藥房都提調洪樂性提調徐有防副提調沈煥之連伏承退去之命而下情轉益焦迫承候一時爲急更爲請對矣敎以退去又啓言時原任閣臣連伏承退去之命而下情轉益焦迫承候一時爲急更爲請對矣敎以退去
정조 19년 · 강
慈殿慈宮內殿還宮
정조 19년 · 목
予具翼善冠袞龍袍乘輿出齋室詣廣禮橋南大次慈殿慈宮內殿乘輦出宮大門慈殿慈宮駕過宮洞口時出版位祗送乘輿還入齋室慈殿慈宮內殿由梨峴入弘化門慈殿由壽靜門慈宮由永淸門內殿由宣化門還內
정조 19년 · 목
具翼善冠袞龍袍乘輿出宮大門降輿乘輦由梨峴入弘化門至明政門外降輦乘輿入靑陽門由宜春門承安慈殿還由延生門還內
정조 19년 · 강
遞承旨李益運任希存李肇源以權坪吳泰賢金熙朝代之幷前望也
정조 19년 · 목
益運不爲仕進政院啓稟敎以許遞仍命希存肇源幷許遞
정조 19년 · 강
命來二十五日朝參臨時更稟
정조 19년 · 목
政院以來二十五日朝參日次啓稟敎以歲初朝參姑未爲之臨時更稟
정조 19년 · 강
命太學儒生上旬輪次待晦間更稟
정조 19년 · 목
成均館啓言儒生上旬輪次念後更稟事命下矣依下敎更稟敎以春到記則當於人日製前爲之此草記還給晦間更稟
정조 19년 · 강
領敦寧兪彥鎬上疏賜批
정조 19년 · 목
疏略曰臣以罪累屛廢之蹤荷拂拭生成之澤乃於八載逖違之餘復登筵席昵陪耿光天語溫諄德意隆摯此生此事夫豈臣夢寐之攸及哉臣之前後受恩與天無極矧今昭晣無餘收錄如故使臣自謀亦不及此則臣何敢逡巡自阻於仁覆之下哉惟其名參大官區區處義恐與庶僚有異今若只附叩謝之義諉以已出便成蹲仍則不唯臣之太涉唐突及虧義分聽聞所及將謂斯何伏乞特垂終始之澤俾臣得以退守本分歌咏聖恩以爲不報之報批以向來事旣言尤悔又以自知過當多致慰勉之語於前席不藏怒三字敵已以下猶然況予與卿之際乎長處京第出入周行然後予心可紓卿意可暴不在多言安心勿辭仍命遣史官傳諭
정조 19년 · 강
僉知權裕上疏賜批
정조 19년 · 목
疏略曰臣之向日一疏略論貴近之罪者亶以憂憤所激按住不得仰冀聖明之靖世道壹民志而不得指斥其姓名者以臣之不在言責故也竊計臺閣論思之地必將有同仇聲討之論而側聽屢日無一人爲殿下一言者此無乃威勢所壓人莫敢誰何而然耶臣旣妄發於前而人無繼起於後則臣不得不指其人而畢其說矣蓋臣所謂貴近之窩主卽鄭東浚也噫嘻痛矣東浚之竊弄威權恣行胸臆誑惑人心壞亂世道千罪俱備萬戮猶輕雖令擢髮罄竹亦難歷陳悉數而臣之最切痛最極憤者卽誣我聖上者也夫以殿下聖神文武之德公明和平之治而乃爲一小竪所調戲伺察至及於莫嚴詆訕每出於無根好惡用捨之正而一皆翻亂政令施措之宜而無不訿議流言有聞而無形人心易惑而難曉將無以自解於一世之瞻聆向所謂千古所未有所未聞此下四字墨抹以下者正指此也古人有言曰見無禮於其君則如鷹鸇之逐鳥雀惟彼東浚之矯誣聖君至北之極則奚但以無禮論之哉而朝著之上寂寂無鷹鸇之風臣實爲之慨然也今聞人討未及而鬼誅先加北可見天之所極理之難誣而其實盈之罪惡不可以身之徑斃而有所容貸也審矣此下一行刮去以下至於徐鼎修則自其通籍之初寵遇何如奬拔何如而不思精白一心以報答天地之恩乃反染跡於此下二字墨抹以下圈中駸駸然將陷於罔測之境矣近聞天誘其衷恍然悔悟中路斷腕復能歸正聖人處人之方固貴乎不念其舊惡而其在警動勸善之道亦不可置之勿論以塞其自新之路矣伏願聖明赫然明斷打破其窩窟芟除其枝葉俾世道靖而民志壹則國家幸甚臣民幸甚批以爾之前疏之批有使爾有此卽予自反之句語矣到今爾又露出前疏不言之姓名而死者之致此眞所謂求其說而不得然豈可卞正於九原乎此所以反而求之曰不知不智也不言不仁也云爾附陳徐鼎修事云以中路歸正又何若是爲說乎
정조 19년 · 강
削分承旨尹行元洪大協職
정조 19년 · 목
敎曰雖因隨駕承宣之錄送錯看文勢云而分承旨焉敢措辭入稟於慈殿所謂稟語又非因傳敎而錄送之語則事體所在悚然莫甚後弊所關亦不可掩置慈殿動駕時陪從分承旨尹行元洪大協亟施削職之典知所嚴畏
정조 19년 · 강
命巨濟燒戶分大小殘獨蠲恤以差靈光等邑渰死人生前還役竝蕩減
정조 19년 · 목
慶尙監司趙鎭宅以巨濟府民家二十四戶失火延燒馳啓敎以依他道近日已施之例分大中小殘獨戶還與役或停或蠲事令廟堂分付○全羅監司李書九以靈光等邑民人二十二名捉魚渰死全州等邑民家三十戶失火延燒馳啓敎以渰死人如有生前還役一竝蕩減事回諭
정조 19년 · 강
分揀注書鄭文始兵曹佐郞李光鉉拿處
정조 19년 · 목
因拿處傳旨竝敎以分揀
정조 19년 · 강
度支以貢人舊遺在已亥條蕩減數爻別單書入
정조 19년 · 목
戶曹啓言貢人舊遺在依昨年例蕩減事命下矣取考昨年蕩減文書已亥餘遺在中三千石分排各貢各種後蕩減實數別單書入○別單奉常寺楱子十二斗六升八合四夕每斗價米十二斗黃蜜十三斤三兩二錢每斤價米十二斗五升楮注紙十卷十六張每卷價米七斗五升楮常紙五卷每卷價米二斗五升芥子六升六合每升價米一斗中脯四十五貼一條半每條價米十斗榧子三斗六升九合六夕每升價米七斗五升加士里二斤十一兩五錢每兩價米一升八合烏海藻七兩五錢每斤價米一升二合淸密十一斗六升七合六夕每升價米五斗黃栗一斗九升四合四夕每升價米三斗大棗三斗八升八合八夕每升價米二斗菱仁四斗二升每升價米二斗五升芡仁四斗五升九合六夕每升價米一斗竹筍一斗八升六合六夕每升價米三斗大口魚十二尾每尾價米三斗五升眞油三斗四升五合每升價米三斗鬱金四兩六錢八分每斤價米二石法油一斗八合六夕每升價米二斗三升䓀莄三十七斤三兩九錢八分每斤價米二斗生薑三斤十二兩每斤價米四斗五升稷米一石十三斗二升每斗價米八斗魚醢十三斤九兩五錢每斤價米七斗鹿醢六十八斤一兩六錢每斤價米四斗兔醢十五斤六兩每斤價米一石醢食中米二石八斗四升每斗價米二斗五升芝草一斤十一兩九錢六分每斤價米十斗蔈古三十一斤十五兩九錢八分每斤價米八斗以上價米五百七石三斗七合八夕內贍寺川椒一斤八兩九錢每斤價米五斗小麥二十石六斗四升八合每斗價米二斗五升以上價米五十一石八斗九升八合一夕繕工監木賊十四斤每斤價米四斗大朴橽木三尺五寸每條價米三石五斗生麻三十五斤四錢每斤價米二斗厚松板十九立三尺每立價米七斗五升廣松板三十六立一尺二寸每立價米九斗三升烏竹一箇九尺四寸每箇價米五斗串丁八箇每箇價米二斗五升中水夢同伊四十八斤每斤價米一斗七升以上價米四十九石一斗八升三合義盈庫眞油一石四斗三升八合每升價米三斗以上價米三十八石十一斗四升濟用監九升水紬十九疋十尺七寸每疋價米六石八升水紬十四疋八尺九寸每疋價米五石五斗九升白苧布十八疋二十七尺六寸每疋價米三石正布十五同四十一疋二十四尺每疋價米一石二斗五升紅花四百十五斤十二兩四錢五分每斤價米一石以上價米一千五百八十七石九斗九升八合三夕司䆃寺粳米三石一斗五升每石價米八石芥子十斗六升七合每升價米二斗五升以上價米四十二石八斗八升長興庫進獻六油芚一番及半張每番價米二十石下品擣鍊草紙十九張每卷價米二石十斗以上價米二十四石三斗豐儲倉下品擣鍊紙十三卷十五張半每卷價米二石十斗以上價米三十六石十一斗造紙署楮田所出白楮六十六斤五兩一錢每斤價米三斗五升白加木灰三石五斗五升九合每石價米一石燒木七百八十三斤十一兩六錢七分每斤價米八合以上價米二十三石四升八夕瓦署吐木四千一百七十八斤十二兩九錢五分每斤價米一升以上價米二十七石十二斗八升八合禮賓寺粘米十四斗每斗價米三斗五升菉豆二石三斗二升八合每石價米三石末醬三十一石二斗四升每石價米二石眞荏子十一斗六升六合每斗價米四斗木麥米三石斗四斗三升四合九夕每斗價米二斗五升小豆二斗三升三合四夕每斗價米二斗小麥二十三石五斗二升七合每斗價米一斗五升淸密十一斗八升二合一夕每升價米五斗大麥十一斗六升七合六夕每斗價米一斗川椒十二兩四錢五分每斤價米五升甘醬四石六斗五升五合二夕每斗價米二斗艮醬二石一斗四升四合六夕每斗價米三斗五升醢七石二斗二升二合每石價米二石眞油四斗八升六合每升價米二斗以上價米一百九十六石五斗六合二夕掌苑署紅杮一千五百三十三箇每箇價米三升銀杏六斗五升五合九夕每升價米一斗二升木果二百四十六箇每箇價米七升石榴一百四箇每箇價米一斗三升柚子六十一箇每箇價米一斗胡桃一石八斗二升五合每升價米一斗大棗二石三斗八升五合八夕每升價米二斗黃栗七斗八升八合一夕每升價米二斗柑子四斗六升三合九夕每升價米一斗榛子一石四斗四升一合三夕每升價米一斗以上價米一百四十七石十斗一升八夕內資寺淸密二升八合四夕每升價米五斗眞油一斗五升五合七夕每升價米三斗粘米十一石九斗七升四合五夕每石價米五石赤豆二石五升五合二夕每石價米三石菉豆一石十三斗四升一合一夕每石價米三石末醬十五石七斗三升四合五夕每石價米二石醢五石四斗一升二合八夕每石價米二石小麥十九石一斗五合四夕每石價米二石七斗五升酒粘米一石九斗一升六合八夕每斗價米五斗麥芽九斗六升六合每斗價米二斗五升黃豆四斗四升七合六夕每斗價米一斗五升以上價米一百七十三石六斗二升二合工曹馬皮二十四張每張價米三石五斗全漆四合二夕每升價米三石以上價米八十一石四斗校書館時政記紙十六貼五張每貼價米八斗以上價米八石十二斗司畜署羊半半口每口價米十五石以上價米三石十一斗二升五合都以上價米三千石
정조 19년 · 강
命吏曹判書徐鼎修參判黃昇源更爲牌招
정조 19년 · 목
政院啓言吏曹判書徐鼎修開政命下之後謂有人言來伏闕外屢度催促終不膺命事體所在誠極未安從重推考參判黃昇源再牌不進推考傳旨今方捧入而如是違牌不卽擧行亦甚未安所當更請牌招而係是一日三牌何以爲之乎允之仍命更爲牌招
정조 19년 · 강
召見藥院提調于熙政堂
정조 19년 · 강
命闕北別封進人蔘採納人金仁宅倍給其價領來與效勞裨校金應錫等賞加
정조 19년 · 목
內局提調徐有防啓言咸鏡道別封進人蔘領來效勞一禆一校賞加最高重數採納人原價倍數題給一依江界例施行事曾伏承筵敎矣卽伏見咸鏡監司金華鎭所報成册則八錢五分重採納人幼學金仁宅效勞禆將前五衛將金應錫領納將校出身梁悌源云一依江界例賞加原價倍數題給其餘五錢重以下採納人亦依江界例從厚給價事請分付銓曹及該道道臣從之
정조 19년 · 강
罷承旨金熙朝以兪漢寧代之前望也
정조 19년 · 목
敎曰昨日坐直承旨擧行萬萬駭然雖曰慣於塗油之習俗應爲擧行之事何故若是推諉乎政牌事體何如況酬應之至於徹漏爲承宣者不以爲念四鼓已下之後始以政官去來啓辭其前則難於爲說以待特敎之提飭乎此豈可歸之於生疏之事乎同副承旨金熙朝爲先罷職此雖一事未必無助於警俗之一端矣又敎曰承旨前望單子入之待下批牌招察任
정조 19년 · 강
命重推吏曹判書徐鼎修嚴飭行公參判黃昇源一體牌招
정조 19년 · 목
政院啓言吏曹判書徐鼎修開政命下之後以爲情地萬萬震懍危蹙求死不得官職去就初非可論而循例納牌亦所不敢席稿闕外奉牌俟罪云屢度催促終不承膺請重推參判黃昇源更卽牌招敎以重臣之心卽所詳知此時若不洞釋而明辨何以救其顚沛乎一言以蔽之曰無它大抵歸正云云未嘗非好題目而猶不若初無歸與不歸之可言爲重臣者其爲冤悶不問可知此豈一刻任他之事乎旣曰知其心又曰知其無他則到今雖欲自爲之辭何以加此吏曹判書徐鼎修更爲牌招嚴飭行公參判一體牌招又啓言吏曹參判黃昇源牌不進推考傳旨今方捧入而吏曹判書徐鼎修飭敎牌招之下謂以恩敎昭釋隆渥曠絕伏讀未半血淚被面今雖卽地就死更無餘憾而情踪之萬萬懍蹙與前無異惟有伏地俟勘云屢度催促牌望終不去來請重推參判更卽牌招敎以曰無他曰知其心云則在重臣可謂無憾而無恨到此地頭但當急於叩謝顚倒出膺之不暇而昨牌旣留今牌又留留置二牌迷不知動分義道理寧容若是乎爲先從重推考與參判更卽牌招嚴飭開政又啓言吏曹判書徐鼎修謂以荐承恩敎感淚成血而頑然冥然生不如死以此懍蹙之情蹤終不敢循例違牌只伏地俟勘云飭敎屢降尙無去來萬萬未安請重推參判黃昇源再牌不進推考傳旨今方捧入所當更請牌招而係是一日三牌何以爲之敎以分義道理俱涉未安前牌以違牌爲先捧傳旨更爲牌招牌去來嚴飭參判一體牌招
정조 19년 · 강
遞承旨權坪以丁若鏞代之尋遞若鏞以李相璜代之幷前望也
정조 19년 · 목
敎曰左副承旨許遞前望單子入之待下批牌招察任仍以若鏞批下若鏞陳疏以與承旨洪仁浩有從娚妹應避請遞院職踏啓字以相璜批下
정조 19년 · 강
遞差執義柳雲羽持平李重蓮金孝秀正言洪樂敏
정조 19년 · 목
政院啓言今日執義柳雲羽持平李重蓮金孝秀正言洪樂敏日高之後始爲詣臺事甚未安請推敎曰聯箚未承批之臺諫其敢入來乎曰高與否猶爲餘事竝遞差其代今日政差出又敎曰諸臺處義宜無異同未承批諸臺亦爲許遞
정조 19년 · 강
命大司諫朴基正遞差下義禁府嚴問得情司諫鄭景祚獻納沈銖正言申絢掌令姜文會亦爲遞差拿推仍命遞大司憲金履禧
정조 19년 · 목
敎曰昨聞兩司聯箚之入啓初不欲見自窓外直令還給而意謂循例聯命以未承批諸臺許遞使之書出矣今聞昨日兩司箚以赦令還收一節兩司三人先呈之後其餘七人別構一本追後來呈政院據例不捧追呈七人去就姑無下落云可謂堂閣之變怪如彼也故後弊難言究厥罪狀焉逭重勘除非未肅拜呈告則論其罪魁非諫長而何大司諫朴基正爲先遞差下義禁府嚴問得情以爲按法重繩之地別箚隨參諸臺亦爲遞差拿推憲長之衰病衆所共知且未肅拜本職許遞
정조 19년 · 강
遞判義禁李坤知義禁尹師國同義禁李鼎運宋鍈
정조 19년 · 목
李坤等違召政院啓請竝更牌招敎以竝許遞今日政差出待下批牌招開坐
정조 19년 · 강
命人日製再明日爲之春到記明日爲之
정조 19년 · 목
敎曰鄕儒多在京人日製再明日通方外設行弘文提學亦於再明日牌招春到記則旣有先爲之命明日爲之廿一日及今日朝夕食堂到記左副承旨進去收取以來製述處所以明政門爲之講處所使殿爲之
정조 19년 · 강
汰守門將趙運喆職今該府拿處
정조 19년 · 목
兵曹啓言守門將趙運喆日瞻門守直任自徑出云請爲先汰去今該府拿明處之允之
정조 19년 · 강
遞差兵曹參議徐有成
정조 19년 · 목
因兵曹軍號單子敎以軍號事體何如而筆畵萬萬駭然當該堂上遞差
정조 19년 · 강
遞校理尹序東副校理李貞運修撰尹行直副修撰徐有鍊
정조 19년 · 목
政院啓言校理尹序東副校理李貞運修撰尹行直副修撰徐有鍊牌不進罷職傳旨今方捧入而玉堂上下番俱空請未差之代今日政差出牌招入直敎以情勢以然許遞前望單子入之
정조 19년 · 강
御明政門試春到記製述儒生還御便殿試講經儒生製試官金憙金載瓚李時秀尹行恁南公轍李庚運任希存洪秀晩韓用鐸講試官金憙沈頤之李家煥徐配修安廷善柳師模
정조 19년 · 목
具翼善冠袞龍袍乘輿出永淸門至明政門內降輿入小次到記諸生入門後出御明政門試官及諸生行禮訖以擬齊五十者七十者謝衣帛食肉爲箋題命試所承旨政券以進于便殿乘輿由永淸門還御便殿講生以次應講仍行製述科次○敎曰春到記殿講居首幼學宋應圭製述居首進士尹㴠竝直赴殿試比較通幼學尹德隣白致樂草三下生員任壽益竝直赴會試
정조 19년 · 목
應講儒生中有徑先出去者也
정조 19년 · 강
推對讀官洪秀晚
정조 19년 · 강
命咸興本宮告由祭以二月十一日爲之定陵攝行酌獻禮同月十三日爲之本宮春節祭大臣仍爲獻官
정조 19년 · 강
命明日人日製同成均大司成捧券後來待對讀官以入直兵曹郞廳抄啓文臣啓下
정조 19년 · 목
敎曰明日旣命通方外試券必夥然當分考同成均大司成捧券後同爲來待對讀官入直兵曹郎廳抄啓文臣亦爲啓下
정조 19년 · 강
召見水原留守趙心泰于便殿
정조 19년 · 강
命園幸時華城境上延候軍兵以外營步軍五哨磨鍊親軍衛爲之先驅馬隊別軍官爲外使攔後斥堠伏兵以隨駕軍中出用營鄕軍二哨出待津頭城丁軍以城內外數里所居者出用
정조 19년 · 목
水原留守趙心泰啓言日子雖未推擇園幸今旣命下外營步軍當依節目延候於境上矣昨年則以三哨磨鍊故外墻環衛等節未免苟簡請今番則以五哨團束待令而依昨年例以先廂隨駕從之又啓言親軍衛及別軍官昨年則以揀選之屬耳只令札駐於府內洞口而今則馬政略就彀律請親軍衛屬之先驅馬隊別軍官作爲外使攔後從之又啓言境內斥堠伏兵請以隨駕餘軍磨鍊出用敎以隨駕哨內出用又啓言營鄕軍每於園幸時領待於津頭而或二哨一哨臨時稟旨矣今番則以幾哨磨鍊乎敎以今番則入番一哨外二哨出用可也又啓言城役雖云未畢南北門樓今旣新建平地城堞亦已完就大駕詣本府時城丁軍之城垜上擺列迎接等節當依例擧行而城操夜操旣在大駕詣府後第四日若令自初日聚待則多日留滯在所軫念請只於詣府日聚會邑底及附近面里所在軍若干名北城上延接擧行而旗幟之如門角旗及垜長旗各城將領從信地排插等候正操時則前一日聚待從之敎以入府日則只城內及城外數里內所居者出用可也又啓言軍兵去就關係不輕依京軍門軍數單子例請以別單臨時修啓從之
정조 19년 · 강
命華城文武科時擧子錄名考籍等事令各該邑擧行武科初試以來月旬前擇吉以啓
정조 19년 · 목
水原留守趙心泰啓言本府文武科設行事自禮曺已爲定奪行會矣四邑儒生及武擧子錄名考籍等事請一依庚戌例自各其邑爲之之意往復道臣擧行從之又啓言武初試前期設場然後以無窘束之患故仰達矣敎以武科初試來月初旬前各日令該曹擇吉草記
정조 19년 · 강
命春到記人日製入格儒生皆令再明日待令
정조 19년 · 강
命吏曹判書徐鼎修更爲牌招
정조 19년 · 목
政院啓言吏曹判書徐鼎修更以飭敎屢度催促而謂以有死而已萬無轉動之望云牌望又不去來事體所在萬萬未安從重推考參判黃昇源三牌不進推考傳旨今方捧入所當更請牌招而係是一日四牌何以爲之敎以豈可如是啓辭勿施前牌捧傳旨更爲牌招參判一體更爲牌招
정조 19년 · 강
給淸道被燒民恤典
정조 19년 · 목
慶尙監司趙鎭宅以淸道郡民家七十三戶失火馳啓敎曰此時該道方春失所何等矜悶恤典應式外別給穀物新舊還上軍布身役大戶停退中戶還則停退役則蕩減小殘獨戶一竝蕩減從速結構畢奠接後形止狀聞事令廟堂三懸鈴行會
정조 19년 · 강
命華城武科初試時衿川武士一體許赴本府判官爲參試
정조 19년 · 목
兵曹判書金載瓚啓言華城武科初試以來月旬前推擇事命下矣今番則華城廣州果川三邑外衿川儒生旣命許赴武士則何以爲之敎以一體許赴又啓言庚戌年則武科初試試官以本府府使及廣州府尹爲之而參試官則以訓鍊正畿內察訪差下今番亦依此擧行乎敎以今番則旣有判官令判官參試又啓言庚戌年則初試額數一從其入格試取矣今番則何以爲之從之
정조 19년 · 강
行人日製于泮宮科次于便殿
정조 19년 · 목
以車聲轔轔至闕而止爲賦題命左承旨李晚秀與弘文提學李秉鼎偕往泮宮試取敎曰入門數過半萬人日製試官三提學泮堂二人今日內勢難分考出榜檢校直提學金載瓚聞已仕進與檢校直閣李晚秀讀券官加差晩秀捧試券二千一百七十張以入考券訖敎曰人日製居首賦三中一進士李章垕直赴會試三中進士尹箕煥給二分三下生員鄭日泰幼學鄭觀綏生員趙冕鎭幼學李東煥金遇順曹錫倫生員金師範幼學韓在淳給一分
정조 19년 · 강
命水原等四邑武科初試以二月初三日爲之
정조 19년 · 목
兵曹以水原廣州果川衿川等四邑武科初試來二月初三日初十日推擇啓請何日定行敎以初三日爲之卽爲分付京畿監司水原留守處
정조 19년 · 강
重推吏曹判書徐鼎修鼎修陳疏賜批仍命牌招開政鼎修違召特除忠淸兵使召見于便殿
정조 19년 · 목
政院以吏曹判書徐鼎修連違召命屢度催促終不承膺啓請重推仍卽牌招敎曰出場無期是豈分義之所敢出乎從重推考與參判更卽牌招○鼎修陳疏略曰爲人臣而遭此罔測之言旣不能剚腹自明又不能沫血致討一日二日帖在地上臣亦可謂冥且頑矣卽此一事宜伏斧鑕顧何敢以恒人自處生心於籲天訢冤之計而雖於隔死如紙之中一段衷赤消鑠不得今若不一言而死則臣之自已污衊固不足恤將何以使一世耳目曉然知彼賊厚誣我聖上滓穢我太淸之窮凶情節耶噫嘻痛矣亂臣賊子何代則無而以千古所未有之遭逢作千古所未有之變怪求之往牒豈有如東浚者耶萬惡所萃千人所指問於搢紳而搢紳皆當言之矣詢諸輿儓而輿儓皆當言之矣又況權裕之疏一出而情迹畢露義理昭揭臣只當與之同聲請討而已今何敢挺身覼縷於席稿俟罪之中乎不顧國體不恤事例必陳乃已者豈以臣名在疏中而急於自鳴而然哉一則卞聖誣也二則卞聖誣也斷斷此心可質彼蒼臣請昌萬死洞言之噫臣與彼賊言議不同聲氣逈殊奧自已庚之問始在院閣之列揆以人情天理意謂一半分向國圖報出尋常寵握矣徐觀其發言行事則駸駸有背馳之漸自淺入深積小成大一片精神巧注於暗擅威福而聖明在上莫敢或售則於是乎奸謀日滋秘計層出事事而欺瞞言言而竊弄至曰自在簪筆偏受上知籠絡一世之觀瞻鉗制萬夫之口古竟至於莫敢誰何則始乃略無顧忌惟意所欲朱批之官人隱然掠美曰吾與有力靑冥之飾威從而籍賣曰吾所仰贊黜陟與奪之際疑亂誑惑假已然於未然幻不聞而如聞上自朝廷下至閭卷帖耳重足靡所容措若夫經營少涉於違咈意慾莫遂於淸膴則肆發怨懟而乃反做出罪斥者必生奬用者必死之說必欲使紆靑拖紫之類不知榮貴各懷疑懼惟渠言之是聽是隨甚至於懲討大論卽天經地義之所不容已者而變幻事實無所不至如善復輩王討攸行而乃歸之於官爵太高聖心不怡如時偉等鐵案已成而乃歸之於威勢所歸聖心見忤凡所以漫漶義理疑亂人心者殆千萬方而一二大臣之最被寵禮曲加生成何莫非上天之造化乃反曰朝家之疑而欲除專由於好言議養名望云云至於近侍之推赤乃千古盛際而反稱蹙額衣章之尙靑卽四聖成憲而肆發凶言親知餽問朝廷之厚風而欲掩八方輻輳之賄則曰以上聞則厭惡交際往還聖上之所勸勉而欲掩私黨綢繆之迹則曰以上聞則惎間奇奇怪怪形形色色矯誣罔測之說親若茶飯噫巨奸大慝之公肆專擅恣行胸臆從古何限而其事則易知其罪則易著人皆得以討之若其獍腸內包虺毒潛吹譸張於暗中煽感於白地使日月之光翳而不章天地之德閼而莫宣民志轉而靡定國勢從以日下者泝考千古史册卽東浚一賊而已也臣職添近密頻登筵席凡於政令注措耳目之所覩記不啻慣熟恒切欽誦而及其出而聽之則件件節節判然相反臣毛骨俱竦心膽皆顫畵則忘飧夜則繞壁先效古人斷腕之義繼以一再陳達於前席矣夫以至明之鑑孔昭之天不待臣言畢燭鬼蜮情狀然猶每以感化二字諄諄爲敎而其奈豺性自在梟音莫悛及至臘初筵席而魑魅莫逃於淵鑑手脚自露肝肚盡綻渠不但自知爲几上肉耳如臣等傍觀者無不憤痛欲死臣卽是螻蟻之賤也一身遭罹非特餘事之餘事也天地父母臨照慈覆前後批敎昭晣備至則今臣此言非出於暴衷懇而下聖誣之是急也非出於伸廉防而明義理之是先也仁人君子亦庶幾哀其心而恕其僭玆敢竊付獄中上書之義泣血仰陳於紸纊之下若使聖誣因此而快卞義理因此而益明則臣雖卽日就死其將含笑入地矣惟聖明垂察焉批以卿之此疏竊付古人獄中自鳴之義云而自鳴非自鳴卽卞明其世道人心所以然之事實顚末者此疏一出卿可有辭況筵間自劾之擧又在於與彼面對之時在卿毫無愧怍之端豈可一味深引乎斯速入來開政仍敎曰吏判批下與參判卽爲牌招斯速開政判堂則仍令先爲入侍牌去來各別嚴飭○政院以吏曹判書徐鼎修謂以職名尙在不敢晏然入闕云屢度催促終不入來稟敎曰到今別無更事逡巡之端而如是深引無意行公揆以事體甚爲寒心然一番俾伸廉防以爲無礙進身之路實合禮使之義吏曹判書徐鼎修忠淸兵使除授其代前望單子入之時任兵使遞付京職使之當日辭朝
정조 19년 · 강
遞承旨洪仁浩吳泰賢以李益運李肇源代之前望也
정조 19년 · 목
敎曰政院擧行駭然當該坐直承旨遞差前望單子入之待下批牌招察任又敎曰明日朝參有命承旨不可不備員政官雖未入來前望單子入之待下批牌招三司諸臣未差之代今日政除拜者皆令待下批牌招使之備員進參前望以益運等批下
정조 19년 · 강
有政吏曹參判黃昇源進
정조 19년 · 목
以洪明浩爲大司憲徐配修爲大司諫崔獻重爲執義高宅謙爲司諫洪受浩爲掌令李鼎秉李瑞朝爲持平申▣爲獻納林景鎭沈鎜爲正言金銑爲校理洪秀晚爲修撰金履翼爲工曹參判沈頤之爲判義禁李時秀爲知義禁洪仁浩李太亨爲同義禁○敎曰未肅拜兩司長官許遞今日政差出又敎曰玉堂中時帶閣職人許遞與未差之代今日政差出待下批一體牌招
정조 19년 · 목
以朴吉源爲校理李龜雲鄭履綏爲副校理韓光植爲修撰李貞運爲副修撰
정조 19년 · 목
以李在學爲大司憲徐邁修爲大司諫魚錫齡爲司諫
정조 19년 · 강
以高宅謙爲副校理前望也
정조 19년 · 목
敎曰在外玉堂許遞前望單子入之待下批牌招察任前望以宅謙批下
정조 19년 · 강
遞吏曹參判黃昇源
정조 19년 · 목
敎曰夜漏已深所謂擬望者非在外則違牌者流致煩酬應極爲駭然當該銓官遞差
정조 19년 · 강
遞承旨沈煥之以趙尙鎭丁若鏞爲承旨李重蓮爲正言李允行洪秀晩爲持平尹魯東鄭來百爲副校理徐有聞韓致應爲修撰李羲甲爲副修撰竝前望也
정조 19년 · 목
因正言林景鎭副校理高宅謙鄭履綏修撰洪秀晩韓光㨁副修撰李貞運違召敎以竝許遞持平李鼎秉李瑞朝俱是應在外亦爲許遞前望單子入之待下批待開門牌招未署經臺諫使之署前行公前望以重蓮等批下
정조 19년 · 강
御仁政門行朝參次對
정조 19년 · 목
具翼善冠袞龍袍乘輿出協陽門由延英門光範門至仁政門降輿陞座百官行禮訖召見時原任大臣備堂三司諸臣領敦寧兪彥鎬曰今日朝參郞歲後一初之大朝會而亦政令一初之大機會也臣於日前得見僉知權裕疏本則其所論列鄭東浚之罪狀見之未半心骨俱顫其千罪萬惡固難殫擧而今日臣子之所共憤惋痛迫不敢一刻緩討者卽矯誣聖躬之罪也耳目之官今方登筵當有聲討之大論而無或以鬼誅之先及或靳王章之夬施焉左議政金履素右議政李秉模皆略有所陳判府事金憙繼陳之而皆以不能逆睹奸萌引咎予曰旣知如此寧有所惜而其間慶禮稠疊刑章非時故姑未處分矣言責自有三司在焉如無他奏原任大臣先爲就座履素曰今番恢蕩之典寔出廣慶之意臣豈不知瀆擾之爲懼而至於金吾文案中或放或赦之類俱是極逆大憝過中之擧一何至此凶如簡驥諸賊而或以豈不生還爲敎或以豈可追理爲敎刑政之失宜恐貽聖德之累矣予曰此禁令也雖政院不敢露出名字卿其入量以奏也秉模曰丹書較之臺啓尤有所重惟願三思之加予曰無他所奏則就座行副司直李秉鼎以侍衛在班出班奏曰鄭東浚之罪稔惡盈綻露無餘今日諸大臣同聲之討卽天經地義殄滅他不得者也語未畢予曰有大臣焉有三司焉諸宰中卿何獨出位而言耶秉鼎乃退
정조 19년 · 강
遞承旨趙尙鎭仍任前都承旨沈煥之
정조 19년 · 목
尙鎭不爲仕進也
정조 19년 · 강
停守總兩營春操命總戎使申大顯先罷後拿
정조 19년 · 목
左議政金履素啓言守禦使沈頤之狀啓以爲本廳三營束伍及左右部牙兵今春合操何以爲之事請令廟堂稟旨分付今年諸路旣皆停操一體停操之意請分付從之又啓言總戎使申大顯狀啓以爲本廳三鎭束伍軍兵今年春操何以爲之事請令廟堂稟旨分付與守禦廳不可異同請一體停操從之仍命總戎使申大顯進前下詢三鎭之爲某邑軍兵之爲幾哨大顯曰軍兵總三萬矣予復詢幾哨大顯曰八哨矣予曰雖幸累百年昇平民不知兵而身居戎垣重寄不知軍哨之爲幾何至以三萬之數認作八哨之軍該將事誠駭然矣履素啓言總戎使申大顯身爲帥臣俯詢之下不知軍總之爲幾何且以北漢事言之昨年餉穀多以錢捧而所捧之數比諸詳定又多加數亦非時直民怨狼籍云極爲駭然請爲先罷職拿問處之從之
정조 19년 · 강
命以水原附近邑常賑耗穀劃給該府俾充支放不足之數
정조 19년 · 목
左議政金履素啓言水原留守趙心泰所報以爲昨年各樣還穀因朝令停退以其新捧元數取耗較諸一年放下之數則其中租條不足二百五石零龍珠寺還穀昨年停退米耗不足爲二十四石零太耗不足爲十二石零俱係支放之需某樣穀中如數給代爲辭旣是支放之需則不可不給代請分付道臣以附近邑常賑耗中限此數劃給從之
정조 19년 · 강
命碧沙驛給代之數更令節約報于籌司後稟處
정조 19년 · 목
左議政金履素啓言全羅監司李書九所報以爲碧沙驛每年應役以吏奴婢二千六百四十二石所捧貢錢五千四百六十二兩分排用下於所屬十驛人馬料資等各項應下而吏奴貢錢蕩減爲三千三百七十九兩停退爲三百八兩蕩減之代就賑廳會錄某樣穀耗條中量宜劃給爲辭昨年蠲減非但此驛有難隨報隨施請更令十分節約以不可不給代者指數報來更爲稟處從之
정조 19년 · 강
蕩減藍浦等八邑渰沒人身役還穀
정조 19년 · 목
左議政金履素啓言忠淸監司李亨元所報以爲藍浦等八邑渰死人生前身役新舊還上蕩減事依湖南所下處分一體擧行爲辭旣有湖南已例一體蕩減之意請分付從之
정조 19년 · 강
左議政金履素請私賑人褒賞賜批
정조 19년 · 목
履素啓言今年諸道賑政已爲就緖奉命之臣亦言其保無捐瘠朝家德意之無遠不屆有可想見而第念民間穀貴之患每由於富戶之閉糴蓋荒年勸分事係民弊自朝家亦嘗禁飭而至於私賑之人前後自朝家收用激勸之方靡不用極如今荒歲尤宜激以重賞俾有捐財活民之實效先以此意知委設賑營邑以爲聳勸之地嗣後褒賞之典恐當隨其人地高下及濟活多寡勿令落莫故敢此仰達敎曰旣非勒分眞箇出義者前已許報廟堂有此一條路則卿之此言亦可謂行於其中矣
정조 19년 · 강
命捕將趙圭鎭拿處待南邑上納綿布偸竊八捉納後捧供以聞
정조 19년 · 목
左議政金履素啓言近聞南邑上納木疋之輸置邸吏家而未及入庫者忽爲無賴輩作黨偸去其數百餘疋云臣頃日分付捕廳使之譏捕旣捉其黨又執其贜而其爲首者尙未捉得專事遷延有若隱諱若不嚴飭後弊難言該捕廳大將爲先施以罷職之典當該捕校亦爲重繩仍令多發譏捕刻期捉納宜矣從之敎曰該大將令該府拿問處之待跟捕捉納後捧供以聞
정조 19년 · 강
飭中外諸道身軍米錢綿布之蠲減者勿請給代節省排比以待新捧
정조 19년 · 목
右議政李秉模啓言昨年諸道身軍米錢木蠲減實是罕有之恩典而若請一一給代則憲在難繼必須十分節省各自排比期於限新捧以入當出然後始可合於古人所論歉歲之政請以此意申飭中外從之
정조 19년 · 강
拿處五衛將尹說李宗賓李東芳
정조 19년 · 목
兵曹判書金載瓚啓言今日殿座時承旨詣閤之前五衛將侍衛先入閤內事體所在誠極駭然請當該五衛將拿問處之從之
정조 19년 · 강
命華城城役糧貿置京中者以該府近邑田稅換用
정조 19년 · 목
戶曹判書沈頤之啓言華城城役役糧貿置於京中而該留守趙心泰以轉輸之難要與華城近邑田稅相換以用此是京外俱便之事且有昨年已例許施似好從之
정조 19년 · 강
命舟橋造成擇日擧行
정조 19년 · 목
戶曹判書沈頤之啓言仲春不遠江氷將泮舟橋造成恐不可緩待江氷決解請卽擇日擧行從之
정조 19년 · 강
推禮曹判書閔鍾顯
정조 19년 · 목
以皇壇望拜禮稟定之後時也
정조 19년 · 강
飭訓局陞戶如有逃亡抄上邑倅論勘以次知鄕色切族另擇代定
정조 19년 · 목
訓鍊大將李敬懋啓言訓局陞戶抄上之式法意甚美而近來外邑全不致意其所抄上多不合伍間以貧殘無依之類苟然充數塡伍未幾逃亡相續今當式年抄陞之時宜有別般定式之道陞戶中如有逃亡之弊則該邑守令草記論勘次知鄕色切族中另擇代定事請預先嚴飭從之
정조 19년 · 강
憲臺請鄭東浚追奪官爵從之